Peter Skaarup (DF), 2000-05-24:
Jeg siger tak for modtagelsen af Dansk Folkepartis forslag, selv om det jo ikke rigtig ser ud - i hvert fald på nuværende tidspunkt - som om der er flertal for at ændre reglerne, selv om vi gerne havde set det.
Vi synes, det er er et helt forkert spor, reglerne er kommet ind på, nemlig at sigtede kan være direkte til stede, mens afhøringen finder sted i et andet lokale, kan overvære helt præcist, hvad barnet siger i forbindelse med den forbrydelse, der er blevet begået, og på den måde kan afpasse sin forklaring efter, hvad barnet har sagt.
Jeg vil gribe fat i et par enkelte ting, som vi har hæftet os ved i Dansk Folkeparti.
Vi beklager selvfølgelig, at forslaget ikke kan blive vedtaget her og nu, men jeg må alligevel sige, at jeg synes, justitsministeren på forskellig vis virker imødekommende og er interesseret i at evaluere ordningen i løbet af et halvt års tid.
Vi håber så, at man under alle omstændigheder finder frem til noget, der er mere rimeligt over for barnet.
Vi frygter, at der er børn, der på grund af denne nye ordning ikke vil lade sig afhøre, og at forældrene siger: Vi vil ikke udsætte vort barn for, at den person, der har foretaget overgrebet, kan være til stede i forbindelse med afhøringen og kan høre helt præcist, hvad der bliver sagt.
Det kan måske medføre, at vi får færre sager, hvor sexmisbrugte børn henvender sig, og forbryderne kan blive dømt, og det ville vi være meget kede af.
Tværtimod mener vi faktisk, at man skal gå længere for at få fat i de forbrydere, der begår de afskyelige overgreb, og kan politiet yde en større indsats for at få fat i mistænkte for sexforbrydelser mod børn, er det bare med at komme i gang.
Vi håbede egentlig, at det var den vej, man ville gå, i stedet for at gå den modsatte vej, som vi synes man ser ud til at gøre.
Hr. Helge Adam Møller nævnte, at der ikke har været nogen sager, hvor der har været kritik fra de politiassistenter, der står for den praktiske afhøring.
Til det kan jeg sige, at f.eks. i Aktuelt den 12. april udtaler en afdelingsleder ved Frederikssund Politi, vicekriminalkommissær Bjarne Nielsen, sig kritisk efter at have haft en sag på området. Jeg ved ikke, om den pågældende er blevet banket på plads, eller hvad der egentlig er sket, men i hvert fald udtaler han sig meget kritisk, og han kan ikke forstå begrundelsen for den nye praksis, osv. osv.
Han er i hvert fald helt klart modstander af ordningen og mener ligesom mange andre, der sidder med de praktiske konsekvenser, at den er helt gal, og det synes vi i Dansk Folkeparti man skal lytte til.
Så nævnte fru Anne Baastrup, at nu har man indført videoafhøring, og at det er en god ting.
Hidtil har det været sådan, at videoafhøring har været en mulighed, og det har været sådan, at forsvareren har kunnet overvære videoafhøringen fra et andet lokale det pågældende sted.
Jeg forstår i øvrigt ikke de begrundelser, fru Anne Baastrup kom med for ikke at kunne støtte forslaget, for jeg troede egentlig, det også lå SF på sinde at gøre meget ved dette emne.
Der kører en konkret sag i øjeblikket, og her kan jeg referere til Jyllands-Postens Århustillæg den 7. maj.
Man har foretaget afhøringer i den såkaldte karetsag, og en kriminalkommissær fra Århus Politi kommer frem med nogle ting, der er uheldige ved den nye ordning.
Han siger, at hvis det er politiets fornemmelse, at børnene vil blive forskrækkede eller lukke i, så man ikke får deres forklaring, hvis de får at vide, at den sigtede sidder og hører deres forklaring, kan det være nødvendigt at stikke dem en nødløgn.
Nu er det jo ikke særlig heldigt, at landets politi rundtomkring er nødt til at stikke dem, de skal afhøre, nødløgne, og sagen er jo under alle omstændigheder - må man i hvert fald formode - at forældre, som er klar over, at forbryderen er til stede og kan høre, hvad der bliver sagt, også fortæller deres børn, at han er til stede, og måske slet ikke er interesserede i, at den pågældende afhøring finder sted, lige præcis fordi den person, der har begået forbrydelsen, er til stede.
På den måde er der nogle uheldige konsekvenser på grund af Højesterets kendelse, og jeg har bare nævnt nogle få af dem.
Vi synes, man allerede nu burde tage konsekvensen af de meget uheldige omstændigheder - der er mange flere, end jeg har nævnt her fra talerstolen - og vedtage vores forslag, så man ruller tilbage til den gamle ordning, nemlig at de sigtede ikke kan være til stede ved afhøringen af de sexmisbrugte børn.
Det skal være slut med det; vi skal tilbage til den gamle ordning, der har fungeret udmærket, som i øvrigt flere ordførere har nævnt heroppefra, bl.a. Kristeligt Folkepartis ordfører.
Vi takker Frihed 2000 og Kristeligt Folkeparti for støtten til forslaget og håber, at de partier, som ligesom vånder sig og vil overveje sagen, bliver færdige med deres overvejelser og vil støtte forslaget, når vi efter al sandsynlighed vil genfremsætte det, når Folketinget mødes igen i oktober.